**Ministru kabineta noteikumu projekta   
“Grozījumi Ministru kabineta 2019. gada 25. jūnija noteikumos Nr. 276  
“Valsts izglītības informācijas sistēmas noteikumi"”**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Noteikumu projekta “Grozījumi Ministru kabineta 2019. gada 25. jūnija noteikumos Nr. 276 “Valsts izglītības informācijas sistēmas noteikumi”” (turpmāk – noteikumu projekts) mērķis ir noteikt Valsts izglītības informācijas sistēmas (turpmāk – VIIS) saturu attiecībā uz Ārvalstīs izsniegto izglītības dokumentu reģistru, izmaiņām studējošo kreditēšanas noteikumos un precizētu statistikas vajadzībām nepieciešamo VIIS iekļaujamo datu apjomu.  Noteikumu projekts stājas spēkā nākamajā dienā pēc tā publicēšanas, atsevišķi noteikumu projekta punkti stājas spēkā 2020. gada 1. jūnijā, 1.septembrī un 2021. gadā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts ir izstrādāts pēc Izglītības un zinātnes ministrijas iniciatīvas:  1. pamatojoties uz Izglītības likuma 11.2 panta sesto daļu, kas nosaka, ka kārtību, kādā ziņas iekļaujamas Ārvalstīs izsniegto izglītības dokumentu reģistrā, kā arī kārtību, kādā nodrošināma tajā iekļauto datu pieejamība, nosaka Ministru kabinets.  2. pamatojoties uz Ministru kabineta 2019. gada 17. jūlija rīkojuma Nr. 382 **“**Par konceptuālo ziņojumu "Par studiju un studējošo kreditēšanas no kredītiestāžu līdzekļiem ar valsts vārdā sniegto galvojumu modeļa maiņu” 3. punktā (turpmāk - rīkojums) (prot. Nr. 33 76. §) noteikto, kas paredz veikt grozījumus normatīvajos aktos par Valsts izglītības informācijas sistēmu saistībā ar jauno studiju un studējošo kreditēšanas sistēmu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2020. gada 1. jūnijā stājas spēkā Izglītības likuma 11.2 pants, kurš paredz “Ārvalstīs izsniegto izglītības dokumentu reģistra” izveidi. Šajā reģistrā ieraksta ziņas par katru ārvalstī izsniegto izglītības dokumentu (izņemot neformālo izglītību apliecinošus dokumentus) un ārvalstī iegūto akadēmisko grādu apliecinošu dokumentu, ja Akadēmiskās informācijas centrs, pamatojoties uz Izglītības likuma 11.1 pantu, veicis tā ekspertīzi un izsniedzis izziņu par to, kādam Latvijas izglītības dokumentam vai akadēmiskajam grādam tas atbilst vai ir pielīdzināms.  Noteikumu projekts nosaka kārtību kādā ziņas iekļaujamas Ārvalstīs izsniegto izglītības dokumentu reģistrā, kā arī kārtību, kādā nodrošināma tajā iekļauto datu pieejamība. Attiecīgās noteikumu projekta normas stājas spēkā 2020. gada 1. jūnijā un nav attiecināmas uz ārvalstīs izsniegto izglītības dokumentu un akadēmisko grādu apliecinošo dokumentu, ja Akadēmiskās informācijas centra izziņa pamatojoties uz Izglītības likuma 11.1 pantu izsniegta pirms 2020. gada 1. jūnija.  Noteikumu projekts un Izglītības likuma 11.2 panta stāšanās spēkā nemaina Izglītības likuma 11.1 pantā noteikto kārtību kādā veicama izsniegto izglītības dokumentu un ārvalstī iegūto akadēmisko grādu apliecinošu dokumentu atzīšana, t.i., dokumentus, kuriem nepieciešama atzīšana Akadēmiskās informācijas centram iesniedz izglītību apliecinošo dokumentu īpašnieks, izglītības iestādes, valsts institūcijas, darba devēji vai profesionālās organizācijas.  Gadījumā, ja dokumentus atzīšanai iesniedz izglītību apliecinošo dokumentu īpašnieks, valsts institūcijas, darba devēji vai profesionālās organizācijas, informāciju par izglītības dokumentu VIIS, atbilstoši noteikumu projektā paredzētajiem grozījumiem Ministru kabineta 2019. gada 25. jūnija noteikumu Nr. 276 “Valsts izglītības informācijas sistēmas noteikumi” 18. punktā, ievada Akadēmiskās informācijas centrs. Gadījumā ja izglītības dokumentus, kuriem nepieciešama atzīšana Akadēmiskās informācijas centram iesniedz izglītības iestādes, tad izglītības iestādes atbilstoši noteikumu projektā iekļautajam 13.1 punktam reģistrē VIIS informāciju par pretendentu (kandidātu) uzņemšanai izglītības iestādēs, ievadot arī informāciju par izglītības dokumentiem un izmantojot VIIS funkcionalitāti, nododot tos izskatīšanai Akadēmiskās informācijas centram, kas no izglītības iestādes saņemto informāciju, papildina ar izziņu, kas sagatavota atbilstoši Izglītības likuma 11.1 pantā noteiktajam.  Noteikumu projekts paredz, ka atbilstoši Akadēmiskās informācijas centra ievadītajam personas kodam (personai, kura iesniegusi dokumentus izvērtēšanai Akadēmiskās informācijas centram iekļauj vai kuras dokumentus izvērtēšanai iesniegušas trešās puses) no Iedzīvotāju reģistra tiek saņemtas šādas ziņas - personas kods, vārds (vārdi), uzvārds, personas miršanas datums. Personas kods, vārds un uzvārds atbilstoši Izglītības likuma 11.2 panta trešajai daļai tiek iekļauti Ārvalstīs izsniegto izglītības dokumentu reģistrā, savukārt personas miršanas datums ir nepieciešams, lai nodrošinātu personas datu apstrādi atbilstoši noteikumu IV. nodaļā noteiktajam. Saskaņā ar Izglītības likuma 14. panta 30. punktu Ministru kabinetam ir tiesības noteikt VIIS saturu un aktualizācijas kārtību, tajā iekļaujot arī personas miršanas datuma apstrādi.  Akadēmiskās informācijas centra izziņa ir pieejama VIIS (sistēmā) izglītības iestādei, kas attiecīgās personas izglītības dokumentus iesniedza ekspertīzes veikšanai (VIIS nodrošina automātisku izglītības iestādes informēšanu par izziņas sagatavošanu), kā arī citām izglītības iestādēm, kurās persona tiek reģistrēta kā pretendents (kandidāts) uzņemšanai izglītības iestādē. Lai persona tiktu reģistrēta kā pretendents (kandidāts) uzņemšanai attiecīgā izglītības iestādē personai izglītības iestādē ir jāiesniedz attiecīgs iesniegums.  Par to vai persona ir iekļauta Ārvalstīs izsniegto izglītības dokumentu reģistrā izglītības iestāde var pārliecināties pēc tam, kad no personas ir saņemts iesniegums ar vēlmi tikt reģistrētai par pretendentu (kandidātu) uzņemšanai izglītības iestādē, ievadot personas kodu vai personas identifikatoru VIIS. Ja persona tiks atrasta Ārvalstīs izsniegto izglītības dokumentu reģistrā, tad informācija būs pieejama izglītības iestādei.  Ja persona pēc iekļaušanas Ārvalstīs izsniegto izglītības dokumentu reģistrā uzsāk studijas augstākās izglītības iestādē, tad augstākās izglītības iestādei iekļaujot personu studējošo un absolventu reģistrā ir jānorāda tāds pats personas identifikācijas numurs kādu tā norāda, reģistrējot personu par pretendentu (kandidātu) uzņemšanai augstākās izglītības iestādē. Ja persona iegūst Latvijas Republikas personas kodu, tad augstākās izglītības iestāde atbilstoši noteikumu projektā iekļautajai 12.1.3.apakšpunta redakcijai norāda personai Latvijas Republikas personas kodu, aizstājot iepriekš piešķirto identifikācijas numuru.  Ņemot vērā, ka tiesību normām nav atpakaļejoša spēka, informācija par izglītības atzīšanas dokumentiem, kas izsniegti pirms 2020. gada 1. jūnija nav jāiekļauj vai jāievada VIIS, kā arī kompetento institūciju izsniegtie atzinumi, kuros apliecināts izglītības dokumentu autentiskums nebūs jāiekļauj VIIS (izņemot gadījumus, kad to jau paredz spēkā esošie normatīvie akti, piemēram, informācija par pedagogam ārvalstīs izsniegtajiem izglītības dokumentiem).  Papildus minētajam par Ārvalstīs izsniegto izglītības dokumentu reģistra darbību, noteikumu projekts paredz šādas izmaiņas VIIS saturā un funkcionalitātē:  1) nosaka Ārvalstīs izsniegto izglītības dokumentu arhivēšanas un dzēšanas kārību, kur atbilstoši noteikumu projektā paredzētajiem grozījumiem Ministru kabineta 2019. gada 25. jūnija noteikumu Nr. 276 “Valsts izglītības informācijas sistēmas noteikumi” 57. punktā tiek paredzēta vienota izglītības dokumentu dzēšanas kārtība personām, kurām ir piešķirts Latvijas Republikas personas kods un personām, kurām nav piešķirts Latvijas Republikas personas kods. Minētās informācijas arhivēšanas un dzēšanas termiņi skaidroti anotācijas tālākajā tekstā.  2) izdara tehnisku precizējumu attiecībā uz personas deklarētās adreses norādīšanu VIIS, paredzot, ka atbilstoši Iedzīvotāju reģistra 10. panta pirmās daļas 10. punktā minētajai terminoloģijai VIIS tiek norādīta “deklarētās, reģistrētās vai personas norādītās dzīvesvietas adrese”. Tāpat kā līdz šim minētie dati tiek saņemti no Pilsonības un migrācijas lietu pārvaldes (Iedzīvotāju reģistra) un lietotājam nav nepieciešama to ievade sistēmā.  3) noteikumu projektā tiek precizēta informācija, kuru VIIS norāda par izglītības iestādi. Šie precizējumi ir saistīti ar Izglītības kvalitātes valsts dienesta sagatavoto noteikumu projektu “Izglītības kvalitātes valsts dienesta izstrādāto Ministru kabineta noteikumu projektu “Grozījumi Ministru kabineta 2015. gada 14. jūlija noteikumos Nr. 397 “Izglītības iestāžu un citu Izglītības likumā noteikto institūciju reģistrācijas kārtība”, kurš no Ministru kabineta 2015. gada 14. jūlija noteikumiem Nr. 397 “Izglītības iestāžu un citu Izglītības likumā noteikto institūciju reģistrācijas kārtība” svītrot 15. punktu. Tādējādi tiks novērsta Ministru kabineta 2015. gada 14. jūlija noteikumu Nr. 397 “Izglītības iestāžu un citu Izglītības likumā noteikto institūciju reģistrācijas kārtība” 15. punkta satura dublēšanās ar Izglītības likuma 24. pantu, informāciju, kas līdz šim nebija noteikta Izglītības likumā, nosakot Ministru kabineta 2019. gada 25. jūnija noteikumu Nr. 276 “Valsts izglītības informācijas sistēmas noteikumos”.  4) noteikumu projekts paredz papildināt informāciju, kas VIIS jānorāda par izglītības programmu, paredzot, ka tiek norādīts izglītības programmai atbilstošais Latvijas kvalifikāciju ietvarstruktūras līmenis, ko VIIS automātiski atspoguļos arī informācijā par izglītojamajam izsniegto izglītības dokumentu.  5) noteikumu projekts paredz VIIS apstrādāt ziņas par izglītojamā statusu (ārzemnieks, remigrants, nepilngadīgais patvēruma meklētājs, bēglis, persona, kurai piešķirts alternatīvais statuss, persona, kurai piešķirta pagaidu aizsardzība, ārvalstu diplomāta bērns), kas dod tiesības pretendēt uz atbalsta pasākumiem imigrējošo un remigrējošo izglītojamo atbalstam atbilstoši normatīvajiem aktiem par valsts budžeta mērķdotāciju pedagogu darba samaksai vispārējās izglītības iestādēs, norādot laikposmu, uz kuru izglītojamam ir piešķirts attiecīgais statuss.  Šādu ziņu apstrāde VIIS ir nepieciešama, jo Diasporas likuma 15. panta otrās daļas 2. punkts paredz atbalsta pasākumus, lai nodrošinātu remigrējošo bērnu un jauniešu sekmīgu integrāciju Latvijas izglītības sistēmā, kā arī nodrošinātu latviešu valodas apguvei nepieciešamo atbalstu. Šādu ziņu norādīšana sekmēs to, ka tiek uzsākta atbalsta pasākumu imigrējošo un remigrējošo personu, kurām piešķirts alternatīvais statuss, savlaicīga latviešu valodas apguves nodrošināšana.  Ministru kabineta 2015.gada 13. oktobra noteikumu Nr.591 “Kārtība, kādā izglītojamie tiek uzņemti vispārējās izglītības programmās, speciālajās izglītības iestādēs un speciālajās pirmsskolas izglītības grupās un atskaitīti no tām, kā arī pārcelti uz nākamo klasi” (turpmāk – noteikumi Nr.591) 31.5. apakšpunkts nosaka, ka ja citas valsts izglītojamais, kurš iepriekš nav ieguvis izglītību Latvijā, ir pieteikts uzņemšanai izglītības iestādē, izglītības iestāde ar direktora rīkojumu nosaka viena līdz triju mācību gadu laikā īstenojamos valsts finansētos atbalsta pasākumus obligātās pamatizglītības ieguvei – latviešu valodas prasmes pilnveidei un mācību priekšmetu "Latviešu valoda" vai "Literatūra", vai "Latviešu valoda un literatūra", "Sociālās zinības", "Latvijas vēsture", kā arī to mācību priekšmetu apguvei, kuri atšķiras Latvijas un izglītojamā iepriekš apgūtajā izglītības programmā.  Informācija VIIS par izglītojamiem, kas ir imigrējuši no citām valstīm un remigranti, nodrošinās lai pašvaldībām būtu iespēja plānot un kontrolēt finansējuma piešķiršanu un tā izlietojumu imigrējušo un remigrējušo izglītojamo atbalstam, saskaņā ar Ministru kabineta 2016. gada 5. jūlija noteikumu Nr.447 “Par valsts budžeta mērķdotāciju pedagogu darba samaksai pašvaldību vispārējās izglītības iestādēs un valsts augstskolu vispārējās vidējās izglītības iestādēs” 123. punktā noteikto, ka sadalot mērķdotāciju izglītības iestādēm pedagogu darba samaksai, ir tiesības pārdalīt starp izglītības iestādēm finansējumu atbalsta personālam, kā arī finansējumu ilgstoši slimojošo skolēnu un bērnu izglītošanai ārpus izglītības iestādēs (slimnīcās un sociālās aprūpes iestādēs) un imigrējošo un remigrējošo izglītojamo atbalstam.  Attiecībā uz informāciju par nepilngadīgiem patvēruma meklētājiem, norādāms, ka šādu ziņu norādīšana sekmēs to, ka tiek nodrošināta valsts budžeta līdzekļu piešķiršana nepilngadīgu patvēruma meklētāju izglītības nodrošināšanai trīs mēnešu laikā no ierašanās Latvijā, slēdzot līgumu ar Izglītības un zinātnes ministriju un izglītības iestādi, kā arī sekmēs atbalsta nodrošināšanu latviešu valodas apguvē atbilstoši noteikumu Nr. 591 31.5. apakšpunktam.  Ziņu norādīšana par ārvalstu diplomātiskā korpusa pārstāvju bērniem Latvijā sekmēs to, ka tiks savlaicīgi uzsākta atbalsta sniegšana latviešu valodas apguvē saskaņā ar noteikumu Nr.591 31.5. apakšpunktu. Savukārt attiecībā uz Latvijas diplomātu, diplomātiskā un konsulārā dienesta amatpersonu un darbinieku bērniem, kas devušies uz ārvalstīm līdzi vecākiem, kas veic diplomātisko dienestu, ziņas norādāmas, jo minēto noteikumu Nr.591 55.2. apakšpunkts paredz, ka izglītojamo neatskaita no izglītības iestādes, pamatojoties uz vecāku vai pilngadību sasniegušā izglītojamā iesniegumu, ja viņš devies līdzi kādam no vecākiem, kas nosūtīts diplomātiskajā dienestā uz laiku līdz četriem gadiem. Līdz ar to, VIIS nepieciešams norādīt informāciju par šādiem izglītojamiem, lai gūtu pārliecību par viņu statusu izglītības iestādē Latvijā, tai skaitā pārliecinoties par valsts piešķirtās finansējuma atbilstošu izlietojumu.  Izglītības iestāde informāciju iegūst, pamatojoties uz pilngadīga izglītojamā vai nepilngadīga izglītojamā likumiskā pārstāvja iesniegumu, kurā tiek norādīta attiecīgā informācija. Ņemot vērā, ka izglītības iestādēm ir jāveic atšķirīgas darbības ar šīm personām, atkarībā no to statusa, ir VIIS ir nepieciešams norādīt, kurš no minētajiem statusiem attiecas uz konkrēto izglītojamo (ārzemnieks, remigrants, nepilngadīgais patvēruma meklētājs, bēglis, persona, kurai piešķirts alternatīvais statuss, persona, kurai piešķirta pagaidu aizsardzība, ārvalsts diplomāta bērns Latvijā, Latvijas diplomāta bērns ārvalstī).” Saskaņā ar noteikumu Nr. 591 30. un 31.punktu ārzemniekam, remigrantam, nepilngadīgam patvēruma meklētājam, personai, kurai piešķirts alternatīvais statuss, personai, kurai piešķirta pagaidu aizsardzība, ārvalsts diplomāta bērnam Latvijā, tiek noteikti viena mācību gada laikā īstenojamie valsts finansētie atbalsta pasākumi obligātās pamatizglītības ieguvei – latviešu valodas prasmes pilnveidei un mācību priekšmetu "Latviešu valoda" vai "Literatūra", vai "Latviešu valoda un literatūra", "Sociālās zinības", "Latvijas vēsture", kā arī to mācību priekšmetu apguvei, kuri atšķiras Latvijas un izglītojamā iepriekš apgūtajā izglītības programmā.  6) noteikumu projekts paredz statistikas vajadzībām un izglītības kvalitātes monitoringa nolūkiem (iekļaut informāciju par izglītojamo gala vērtējumiem profesionālās izglītības priekšmetos, izglītojamo vērtējumiem semestros un semestra laikā kavētajām mācību stundām. Šādi dati ir nepieciešami izstrādājot izglītības kvalitāti raksturojošus indikatorus Eiropas Savienības fondu projekta “Izglītības kvalitātes monitoringa sistēmas izveide un īstenošana” ietvaros. Mācību stundu kavējumi kā izglītības kvalitāti raksturojošs rādītājs norādīti arī dažādos politikas plānošanas dokumentos, piemēram, Izglītības attīstības pamatnostādnes 2014.-2020.gadam, dokuments (skat. 105. lpp.) pieejams http://polsis.mk.gov.lv/documents/4781. Noteikumu projektā iekļautās normas, kas paredz semestru un gada vērtējumu un kavējumu apstrādi VIIS, stāsies spēkā līdz ar nākamā mācību gada sākumu – 2020. gada 1. septembrī, tehniski paredzot datu automātisku apmaiņu ar izglītības iestāžu izmantotajiem elektroniskajiem žurnāliem. Izglītojamo gala vērtējumus profesionālās izglītības priekšmetos varēs izmantot augstākās izglītības iestādes, organizējot reflektantu uzņemšanu, jo izglītojamo gala vērtējumu datu apmaiņa starp VIIS un augstskolu informācijas sistēmā paredzēta Ministru kabineta 2006. gada 10. oktobra noteikumos Nr. 846 "Noteikumi par prasībām, kritērijiem un kārtību uzņemšanai studiju programmās".  7) Noteikumu projektā iekļauta norma, kas paredz pazīmes, ka izglītojamais apgūst divu klašu mācību priekšmetu saturu iekļaušana VIIS. Ministru kabineta 2015. gada 13. oktobra noteikumu Nr. 591 “Kārtība, kādā izglītojamie tiek uzņemti vispārējās izglītības programmās, speciālajās izglītības iestādēs un speciālajās pirmsskolas izglītības grupās un atskaitīti no tām, kā arī pārcelti uz nākamo klasi” 46. punkts nosaka, ka gadījumos, ja izglītojamam ir atbilstošas zināšanas, iemaņas un prasmes, sociālā un psiholoģiski emocionālā gatavība, izglītības iestādes pedagoģiskā padome ierosina direktoram atzīt, ka izglītojamais viena mācību gada laikā attiecīgajā izglītības programmā secīgi apguvis divu klašu mācību priekšmetu saturu. Šāda pazīme VIIS nepieciešama datu integritātes nodrošināšanai, piemēram, paredzot, ka 8. klases izglītojamiem, kuri apgūst divu klašu, tātad arī 9. klases mācību saturu var kārtot valsts pārbaudījumus un saņemt pamatizglītības dokumentus, kā arī pazīme izmantojama statistikas vajadzībām.  8) Noteikumu projektā papildināti par studējošo iekļaujamie dati, nosakot, ka VIIS tiek iekļauta informācija par studiju maksu semestrī vai attiecīgajā studiju gadā (studiju kursā), kura ir aprēķināta, ņemot vērā piešķirtās studiju maksas atlaides. Šāda informācija VIIS paredzēts iekļaut atbilstoši ar rīkojumu atbalstītā konceptuālajā ziņojuma "Par studiju un studējošo kreditēšanas no kredītiestāžu līdzekļiem ar valsts vārdā sniegto galvojumu modeļa maiņu" (turpmāk – konceptuālais ziņojums) 4. rīcības variantam un rīkojuma 3. punktā dotajam uzdevumam Izglītības un zinātnes ministrijai sagatavot un līdz 2019. gada 31. oktobrim iesniegt Ministru kabinetā noteikumu projektu par jauno studiju un studējošo kreditēšanas modeli ar valsts galvojumu no kredītiestāžu līdzekļiem un vienlaikus veikt grozījumus normatīvajos aktos par Valsts izglītības informācijas sistēmu. Līdz 2020. gada aprīlim studiju un studējošo kredītus izsniedz un administrē saskaņā ar Ministru kabineta 2001. gada 29. maija noteikumiem Nr. 220 "Kārtība, kādā tiek piešķirts, atmaksāts un dzēsts studiju kredīts un studējošā kredīts no kredītiestādes līdzekļiem ar valsts vārdā sniegtu galvojumu" (MK noteikumi Nr. 220), kā arī turpinās jau izsniegto kredītu administrēšana saskaņā ar Ministru kabineta 2001. gada 29. maija noteikumiem Nr. 219 "Kārtība, kādā tiek piešķirts, atmaksāts un dzēsts studiju kredīts no valsts budžeta līdzekļiem" (MK noteikumi Nr. 219) un Ministru kabineta 2001. gada 23. oktobra noteikumiem Nr. 445 “Kārtība, kādā no valsts budžeta līdzekļiem tiek piešķirts un atmaksāts studējošo kredīts” (MK noteikumi Nr. 445). Rīkojuma 3. punktā ir arī noteikts, ka Izglītības un zinātnes ministrijai ir uzdots iesniegt Ministru kabinetā grozījumus MK noteikumos Nr. 220, paredzot, ka tajos regulētā studiju un studējošo kredītu no kredītiestāžu līdzekļiem ar valsts vārdā sniegtu galvojumu izsniegšanas kārtība attiecas tikai uz kredītiem, kas tiks izsniegti līdz 2020. gada aprīlim. Izglītības un zinātnes ministrija sagatavoja Ministru kabineta noteikumu projektu par jauno studiju un studējošo kreditēšanas modeli ar valsts galvojumu no kredītiestāžu līdzekļiem, paredzot tajos turpmāk minēto:  a) studējošo kreditēšanas procesā piedalīsies kredītiestādes un akciju sabiedrība "Attīstības finanšu institūcija Altum" (turpmāk – sabiedrība “Altum”);  b) lai šīs institūcijas varētu izsniegt un administrēt studiju un studējošo kredītus, tām nodrošināma piekļuve VIIS esošajiem studējošo datiem, kas mazinās kredītiestāžu, studējošo un augstākās izglītības iestāžu administratīvo un finansiālo slogu. Tiesības šo datu apstrādei tiks paredzētas normatīvajā aktā par studējošo kreditēšanu;  c) Sabiedrībai “Altum” nodrošināma piekļuve VIIS datiem, veicot kredītiestāžu kontroles un atskaitīšanās par valsts budžeta līdzekļu izlietojumu funkcijas;  d) Lai kredītiestādes varētu pieņemt tiesiskus un pamatotus lēmums par kredītu piešķiršanu, tām ir nepieciešami aktuālie dati VIIS Studējošo un absolventu reģistrā, tāpēc paredzēts samazināt termiņu, kurā augstākās izglītības iestādēm jāievada/jāaktualizē studējošo dati VIIS, nosakot termiņu datu ievadei/aktualizēšanai 10 darba dienu laikā.  Izglītības un zinātnes ministrijas sagatavotais noteikumu projekts par studiju un studējošo kreditēšanu ir izskatīts Ministru kabinetā un 2020. gada 24. aprīlī stājies spēkā - Ministru kabineta 2021. gada 21. aprīļa noteikumi Nr. 231 “Noteikumi par studiju un studējošo kreditēšanu studijām Latvijā no kredītiestāžu līdzekļiem, kas ir garantēti no valsts budžeta līdzekļiem” (turpmāk – MK noteikumi Nr.231).  Noteikumu projektā noteiktie termiņi datu ievadei augstākās izglītības iestādēm un termiņš, cik bieži kredītiestādes pārbauda datus VIIS atšķiras, jo kredītiestādēm atbilstoši noteikumu projektā par studējošo kreditēšanu paredzētajam ir pienākums datus par studiju statusu pārbaudīt pirms līguma noslēgšanas par kreditēšanu un pirms katras finansējuma izmaksas, kas studējošā kredītiem paredzēta reizi mēnesī.  Ja datu ievades termiņš augstākās izglītības iestādēm būs lielāks, tad studējošajiem kredīta saņemšanai attiecīgi būs jāgaida ilgāks laiks, jo gan studiju kredītu, gan studējošā kredītu persona varēs saņemt tikai pēc tam, kad augstākās izglītības iestāde būs ievadījusi datus par studējošo. Tādējādi, ja augstskolas izmantotu maksimālo pašlaik Ministru kabineta 2019. gada 25. jūnija noteikumos Nr.276 “Valsts izglītības informācijas sistēmas noteikumi” paredzēto termiņu (1 mēnesis) studējošais gan studiju, gan studējošā kredītu nevarēs saņemt ātrāk kā attiecīgā akadēmiskā gada oktobrī. Tai skaitā arī kredītiestādēm būs nepieciešams laiks kredīta pieteikuma izskatīšanai.  Ja personai ir piešķirts studiju vai studējošā kredīts atbilstoši MK noteikumiem Nr.231, tad lai veiktu izmaksas datiem, par personas studiju statusu sistēmā ir jābūt savlaicīgi, lai kredītiestāde var pieņemt lēmumu par nākamā studiju kredīta maksājuma daļas pārskaitīšanu augstākās izglītības iestādei vai studējošā kredīta pārskaitīšanu studējošajam. Ja augstākās izglītības iestāde savlaicīgi neievada datus par akadēmiskajiem atvaļinājumiem, tad arī studentam var veidoties nelabvēlīgas sekas, jo kredītiestāde nepamantoti izmaksā studējošā kredītu, kas pēc tam ir jāatmaksā. Lai šādas situācijas maksimāli novērstu, bet nepieprasītu datu apmaiņu starp VIIS un augstskolu informācijas sistēmām nepārtraukti (nekavējoties; to vairākām augstākās izglītības iestādēm būtu problemātiski nodrošināt), tad noteikumu projekts paredz datu ievadi 10 darba dienu laikā. Šāds datu ievades termiņš Ministru kabineta 2019. gada 25. jūnija noteikumos Nr.276 “Valsts izglītības informācijas sistēmas noteikumi” jau pašlaik ir noteikts visām izglītības iestādēm, izņemot augstākās izglītības iestādes.  Papildus nepieciešamība datu ievades termiņa samazināšana izriet arī no Valsts sociālās apdrošināšanas aģentūras (turpmāk – VSAA) nepieciešamības pēc iespējas operatīvāk piešķirt sociālo palīdzību. Pašreiz augstākās izglītības iestādes informāciju studējošo un absolventu reģistrā ievada mēneša laikā kopš izmaiņu brīža. Tomēr tas rada papildus veicamās darbības VSAA, piemēram šādos gadījumos:  a) ja VSAA klientam ir nepieciešams pabalstu saņemt pēc iespējas ātrāk, piemēram, apgādnieka zaudējuma gadījumā, tad VSAA piedāvā klientiem kā studiju faktu apliecinošu dokumentu iesniegt izziņu par studijām (papīrā), kuras iesniegšana un sagatavošana savukārt rada papildu slogu, gan VSAA klientam, gan augstākās izglītības iestādei, kā arī neatbrīvo no pienākuma ievadīt datus VIIS;  b) ja dati par aktuālo studiju semestri netiek atjaunoti pēc iespējas ātrāk, semestru maiņas gadījumā VSAA nevar pārliecināties vai persona nākamajā mēnesī studijas turpina vai neturpina. Piemēram, ja VSAA pēdējo sociālās palīdzības maksājumu izmaksā par janvāri un VIIS norādītais semestra beigu datums ir 03.02.2020., tad pašlaik augstākās izglītības iestādei ir mēnesis laika, lai ievadītu informāciju par jauno studiju semestri, tas ir līdz 03.03.2019. Tas nozīmē, ka gan par februāri, gan par martu sociālās palīdzības izmaksa būs apturēta, tā tiks atsākta tikai tad, kad sistēmā būs norādīta aktuālā informācija par personas studijām. Nākamajā reizē veicot sociālās palīdzības maksājumu tiek samaksāts par iepriekšējo laiku, bet VSAA klients šo maksājumu saņem vēlāk. Arī šādas situācijas rosina VSAA klientus pieprasīt augstākās izglītības iestādēm papīra izziņas;  c) VSAA atbilstoši normatīvajiem aktiem sociālā atbalsta jomā sociālo palīdzību piešķir personām, kuras mācās, bet nepiešķir personām, kuras ir studiju pārtraukumā. Pašlaik augstākās izglītības iestādes informāciju par studiju pārtraukumu ievada VIIS mēneša laikā, kas nozīmē, ka veidojas situācijas, kurās VSAA piešķir sociālo palīdzību personām, kuras jau atrodas studiju pārtraukumā, bet attiecīga informācija no augstākās izglītības iestādēm nav ievadīta VIIS. Pēc informācijas saņemšanas VSAA ir spiests veikt sociālās palīdzības pārrēķinu un pieprasīt klientiem atmaksāt nepamatoti izmaksāto sociālo palīdzību, kas rada apgrūtinājumu un neapmierinātību arī klientu vidū.  Kā jau minēts iepriekš – datu ievades termiņš 10 darba dienas jau tagad ir noteikts visām izglītības iestādēm, izņemot augstākās izglītības iestādes, un citu iestāžu gadījumā VSAA netiek konstatētas problēmas datu savlaicīgas neesamības dēļ.  Noteikumu projekts paredz, ka par studējošo tiek uzkrātas ziņas par datiem, kas saskaņā ar normatīvajiem aktiem par studējošo kreditēšanu sniegti kredītiestādēm, norādot arī kredītiestādes nosaukumu, kurai dati sniegti. Šie dati VIIS sistēmā veidojas automātiski un nav nepieciešama to ievade. Brīdī, kad kredītiestādes pieprasa datus no VIIS tiek piereģistrēti uz pieprasījuma brīdi aktuālie dati par personas studiju statusu. Šādu datu reģistrācija ir nepieciešama tādēļ, lai: 1) finanšu institūcija “Altum”, kas saskaņā ar Izglītības un zinātnes ministrijas izstrādāto noteikumu projektu par studiju un studējošo kreditēšanu (skat. anotācijas IV. sadaļas 1. punktu) varētu pārliecināties par to, ka kredītiestādes pilda tām normatīvajos aktos paredzētās funkcijas un pirms kredīta izmaksas pārliecinās par studiju statusu; 2) gadījumā, ja studējošā statusā tiek veiktas izmaiņas, tad ir iespējams pārliecināties, ka, piemēram, augstākās izglītības iestāde informāciju par akadēmisko atvaļinājumu ir ievadījusi pēc tam, kad kredītiestāde bija pieprasījusi datus par aktuālo studiju statusu.  Papildus skaidrojot atšķirīgos datu ievades termiņus augstākās izglītības iestādēm (10 dienas) un kredītiestādēm (1 mēnesis), norādām, ka informācija, kas minēta noteikumu 12.8. apakšpunktā tiks izmantota statistiskiem mērķiem, kā arī nākotnē, lai pārliecinātos, ka atkārtots kredīts tiek izsniegts citas studiju programmas apguvei. Informācija par izsniegtu studiju kredītu kredītiestādēm ir arī kredītu reģistrā, kur dati kredītiestādēm ir jāievada 5 dienu laikā, izņemot, šajos datos nav norādīts kādu studiju programmu apguvei kredīts izsniegts, bet tā kā starp dažādu studiju programmu apguvi ir vairāk kā mēnesis (piemēram, maģistra studijas pēc bakalaura studijām; ja studijas ir vienlaicīgas, tāpat vienlaicīgi studējošajam paredzēts, ka tiks izmaksāts viens kredīts), tad šāds datu ievades termiņš (mēnesis) ir pietiekams aktuālo datu saņemšanai.  Noteikumu projekts nosaka, arī, ka par studējošo VIIS tiek iekļauta pazīme, ka personai, kura nav Latvijas Republikas pilsonis vai nepilsonis, ir derīga uzturēšanās atļauja Latvijā un tās derīguma termiņš.  Pamats šādas pazīmes iekļaušanai VIIS ir MK noteikumi Nr.231, kuru 49.1.4. apakšpunkts, paredz, ka no VIIS, izmantojot datu apmaiņas risinājumus, kredītiestādēm tiek nodota pazīme, vai studējošam, izņemot Latvijas pilsoni vai nepilsoni, ir derīga uzturēšanās atļauja. Kredītiestādēm šāda pazīme ir nepieciešama, lai lemtu par kredīta piešķiršanu vai atteiktu kredīta piešķiršanu. Saskaņā ar Augstskolu likuma 45. panta otro daļu “tiesības studēt augstskolā vai koledžā ir vienādas Latvijas pilsonim, Latvijas nepilsonim, Eiropas Savienības pilsonim, Eiropas Ekonomikas zonas pilsonim vai Šveices Konfederācijas pilsonim un Eiropas Kopienas pastāvīgajam iedzīvotājam, kuram ir derīga uzturēšanās atļauja” un saskaņā ar MK noteikumu Nr.231 6. punktu tikai minētajām personām ir tiesības pretendēt uz kredītu saņemšanu, kas garantēti no valsts budžeta.  Atbilstoši MK noteikumu Nr.231 19. punktam kredītiestādei ir pienākums 49. punktā noteiktajā kārtībā (datus saņemot no VIIS) pārliecināties par pieprasītā kredīta atbilstību MK noteikumos Nr.231 noteiktajām prasībām, tai skaitā par atbilstību noteikumu 6. punkta prasībām, ka personai ir derīga uzturēšanās atļauja.  Atļaujas derīguma termiņš nepieciešams, lai VIIS nebūtu katrā kredītiestādes pieprasījumu reizē jāpārliecinās par atļaujas eksistenci, bet dati tiktu atjaunoti ilgākā laika periodā tādējādi papildus nenoslogojot (katra kredītiestādes pieprasījuma gadījumā) Pilsonības un migrācijas lietu pārvaldes informācijas sistēmas.  9) noteikumu projekts precizē informāciju, kādu ievada par izglītības dokumentiem, paredzot, ka VIIS tiek ievadīta informācija arī par ārpus formālās izglītības sistēmas profesionālās kompetences novērtēšanas rezultātā izsniegtajiem dokumentiem. Tiek papildinātas arī par izglītības dokumentu VIIS norādāmās ziņas, paredzot, ka sistēmā tiek uzkrātas ziņas arī par iegūtajiem grādiem un iegūtajai izglītībai atbilstošo Latvijas kvalifikāciju ietvarstruktūras līmeni. Šie dati ir nepieciešami pilnīgākas statistikas iegūšanai, kā arī darba tirgus prognozēšanai.  10)  Ir papildināts noteikumu projekts, nosakot pienākumu izglītības iestādēm, kas īsteno vispārējās izglītības programmas, profesionālās izglītības programmas (izņemot profesionālās pilnveides un profesionālās tālākizglītības programmas) un interešu izglītības programmas (izņemot augstākās izglītības iestādes) iesniegt informāciju par izglītības iestāžu telpu platību un nodrošinājumu ar datortehniku. Piemēram, ja augstākās izglītības iestāde īsteno augstākās izglītības programmas un interešu izglītības programmas, neīstenojot vispārējās izglītības programmas un profesionālās izglītības programmas, kas nav profesionālās pilnveides un profesionālās tālākizglītības programmas, attiecīgā informācija šīm iestādēm nav jānorāda. Tas tiek darīts ar mērķi nodrošināt operatīvu datu ieguvi gan politikas plānošanas dokumentu izstrādei, gan izglītības kvalitātes monitoringa vajadzībām. Turklāt šādu datu iekļaušana VIIS sniegtu iespēju perspektīvā (līdz 2020. gada 1. septembrim) samazināt izglītības iestādēm sniedzamās informācijas apjomu veicot grozījumus Ministru kabineta 2019. gada 10. decembra noteikumos Nr.599 “Noteikumi par oficiālās statistikas veidlapu paraugiem izglītības jomā” [skat. noteikumu projektam pievienoto protokollēmuma projektu], izkļaujot rādītājus par datortehniku un izglītības iestāžu telpu platību. Noteikumu projekts papildināts ar papildus punktu, kas paredz, ka grozījumi, kas saistīti ar statistikas informācijas iesniegšanu stājas spēkā 2020. gada 1.septembrī. Tādējādi tiek nodrošināta administratīvā sloga nepalielināšanās izglītības iestādēm.  11) noteikumu projektā precizēts subjektu loks, kam ir pienākums VIIS ievadīt un aktualizēt izglītības oficiālās statistikas pārskatus. Vienlaikus noteikumu projekts paredz, ka statistikas pārskatus, kas noteikti ar Izglītības un zinātnes ministrijas rīkojumu, iesniedzami ne tikai Izglītības un zinātnes ministrijas padotības profesionālās izglītības iestādēm, bet arī tām pašvaldību padotībā esošajām izglītības iestādēm, kurām ir noslēgts sadarbības līgums ar Izglītības un zinātnes ministriju par valsts finansējuma piešķiršanu profesionālās izglītības programmu īstenošanai.  12) noteikumu projekts nosaka, ka:  a)atbilstoši sistēmā ievadītajam akadēmiskā personāla personas kodam sistēma tiešsaistes režīmā no Iedzīvotāju reģistra iegūst un sistēmā saglabā normatīvajos aktos par Akadēmiskā personāla reģistru noteikto informāciju, kas pieejama Iedzīvotāju reģistrā, pašlaik, personas kods, vārds, uzvārds (skatīt Augstskolu likuma 87. pantu). Paralēli tiek gatavots Likumprojekts “Grozījumi Augstskolu likumā” (izsludināti Valsts sekretāru sanāksmē 2019.gada 14.februārī, prot. Nr. 6, 6.§ ,VSS-117) attiecībā uz datu par akadēmiskā personāla izglītības dokumentu ievadi VIIS, kas tiek plānota kontekstā ar grozījumiem Augstskolu likuma 87. pantā, bet ņemot vērā, ka Likumprojekts nav vēl izskatīts Ministru kabinetā un iesniegts Saeimā, šajos noteikumos tiek noteikts, ka no Iedzīvotāju reģistra tiek saņemti tie dati, kas ir Iedzīvotāju reģistrā un kas saskaņā ar Augstskolu likuma 87. pantā noteikto ir jāiekļauj Akadēmiskā personāla reģistrā.  b) atbilstoši sistēmā ievadītajam promocijas darba vadītāja personas kodam sistēma tiešsaistes režīmā no Iedzīvotāju reģistra iegūst un sistēmā saglabā šo noteikumu 19.8.2. apakšpunktā minēto informāciju (vārds (vārdi), uzvārds, personas kods);  c) atbilstoši sistēmā ievadītajam psihologa personas kodam sistēma tiešsaistes režīmā no Iedzīvotāju reģistra iegūst un sistēmā saglabā normatīvajos aktos par Psihologu reģistru noteikto informāciju, kas pieejama Iedzīvotāju reģistrā (vārds, uzvārds, personas kods, deklarētās, reģistrētās vai personas norādītās dzīvesvietas adrese, skatīt Ministru kabineta 2018. gada 29. maija noteikumus Nr.301 “Psihologu noteikumi”).  Šiem datiem, lai mazinātu administratīvo slogu datu manuālai ievadei un nodrošinātu sistēmā apstrādājamo datu pareizību ir nepieciešama pārbaude salīdzinot pret Iedzīvotāju reģistru. Lai arī reģistru saturs ir noteikts citos normatīvajos aktos, šajos noteikumos atbilstoši dotajam deleģējumam Ministru kabinetam (Izglītības likuma 14. panta 30. punkts) tiek noteikta kārtība informācijas aktualizācijai.  Noteikumu projekts arī paredz, ka sistēmā tiek apstrādāts kā aktuālais tā iepriekšējais personas kods, ja persona personas kodu ir mainījusi. Piemēram, persona var mainīt savu personas kodu nākamajā dienā pēc mācību vai darba tiesisko attiecību uzsākšanas izglītības iestādē. Attiecīgi izglītības iestāde reģistrējot personu VIIS to reģistrē ar iepriekšējo personas kodu, kurš ir izglītības iestādes rīcībā, bet sistēma no Iedzīvotāju reģistra saņem un sistēmā saglabā jau aktuālo personas kodu, iepriekšējo personas kodu dzēšot.  13) noteikumu projekts arī paredz, ka Ministru kabineta noteikumu Nr.276 “Valsts izglītības informācijas sistēmas noteikumi” nodaļa “IV. Informācijas arhivēšana, anonimizēšana un dzēšana” stājas spēkā nevis 2020. gada 1. jūnijā, bet 2021. gada 1. jūnijā. Šāda izmaiņa ir nepieciešama, lai plānotu sistēmas izstrādes darbus atbilstoši tehniskajām iespējām un pieejamajiem finanšu resursiem un iesaistīto pušu kapacitātei.  Vienlaikus tiek veikti grozījumi Ministru kabineta noteikumu Nr.276 “Valsts izglītības informācijas sistēmas noteikumi” 55., 56. un 57. punktā paredzot izglītības dokumentiem, kas iekļauti Ārvalstīs izsniegto izglītības dokumentu reģistrā analogu kārtību kāda paredzēta ziņām par Latvijā izsniegtajiem izglītības dokumentiem, tos pārvietojot uz arhīva datubāzi, nākamajā dienā pēc personas nāves (informācija par personai izsniegtajiem izglītību apliecinošajiem dokumentiem ir glabājama pastāvīgi – Ministru kabineta 2018. gada 13. novembra noteikumi Nr.690 “Noteikumi par personas darba vai dienesta gaitu un izglītību apliecinošiem dokumentiem, kuriem ir arhīviska vērtība, un to glabāšanas termiņiem”) un dati tiek anonimizēti 2 gadus pēc personas nāves, jo 2 gadus var būt nepieciešami VIIS auditācijas pieraksti par personām, kurām izsniegti šie dokumenti. Tāpat noteikumu projekts paredz, ka ārvalstīs izsnigto izglītības dokumentu reģistrā iekļautās ziņas tiek pārvietotas uz arhīva datu bāzi nākamajā dienā pēc personas nāves – personām, kurām piešķirts Latvijas Republikas personas kods. Ja personai nav piešķirts Latvijas Republikas personas kods, tad Ārvalstīs izsniegto izglītības dokumentu reģistrā iekļautās izziņas par izglītības dokumentu atzīšanu, tiek dzēstas 10 gadus pēc ziņu iekļaušanas Ārvalstīs izsniegto izglītības dokumentu reģistrā. Šāds laika periods noteikts, jo gadījumā, ja persona ir uzsākusi studijas Latvijā, tad personai būs piešķirts Latvijas Republikas personas kods, bet personas koda neesamība liecina, ka persona nav izveidojusi un visticamāk neplāno izveidot darba attiecības vai studijas Latvijā.  Ārvalstīs izsniegto izglītības dokumentu reģistrā iekļautās izglītības dokumentu kopijas tiek dzēstas gadu pēc ziņu iekļaušanas Ārvalstīs izsniegto izglītības dokumentu reģistrā. Šāds periods pamatojams ar to, ka dokumentu kopiju ilgāka apstrāde sistēmā nav lietderīga, jo dokumentu kopijas nav mašīnlasāmā formātā un ir apstrādājamas tikai manuāli, ko arī Akadēmiskās informācijas centrs būs veicis, jo VIIS tiks norādīta Izglītības likuma 11.2 panta trešās daļas 3. punktā minētā informācija par to, kādam Latvijā izsniedzamajam izglītības dokumentam vai Latvijā piešķiramajam akadēmiskajam grādam atbilst vai ir pielīdzināms šai personai ārvalstī izsniegtais izglītības dokuments vai ārvalstī iegūto akadēmisko grādu apliecinošais dokuments un kādam Latvijas kvalifikāciju ietvarstruktūras līmenim atbilst minētajā dokumentā norādītā izglītība vai akadēmiskais grāds.  Noteikumu projekts paredz, ka ziņas par izglītojamā kavējumiem, informācija par privātpraksē strādājošu pedagogu un izglītības iestāžu tehnisko personālu no sistēmas tiek dzēsta 2 gadus pēc attiecīgā statusa beigām. Šāds datu glabāšanas termiņš arī ir pamatojams ar nepieciešamību atbildēt uz datu subjektu iesniegumiem par datu apstrādi sistēmā.  Noteikumu projektā arī noteikts, ka sistēmas pārzinis nodrošina sistēmas auditācijas pierakstu veidošanu un to uzglabāšanu 24 mēnešus pēc ieraksta izdarīšanas. Tādējādi arī iedzīvotājiem (datu subjektiem) ir skaidri nosacījumi par kādu periodu ir iespējams pieprasīt informāciju par datu personu datu apstrādes notikumiem VIIS.  Attiecībā uz grozījumiem Ministru kabineta noteikumu Nr.276 “Valsts izglītības informācijas sistēmas noteikumi” 57. punktā par datu dzēšanu dati noteikti ņemot vērā datu apstrādes mērķus – divu gadu glabāšanas termiņš noteiks datiem, kuri pēc to aktualitātes zaudēšanas (kļuvuši par vēsturisko informāciju) ir nepieciešami korektai VIIS auditācijas pierakstu darbības nodrošināšanai. Datiem par studējošo kreditēšanu ir noteiks glabāšanas termiņš 20 gadi pēc studējošā statusa beigām, jo šāds ir laika periods kredīta atmaksai un piedziņas veikšanai gadījumā, ja persona kredītu nav atmaksājusi. VIIS nav paredzēts uzkrāt ziņas par studējošā maksātspēju, piemēram, netiek fiksēts fakts, ka persona studiju un (vai) studējošā kredītu ir atmaksājusi ātrāk par maksimālo iespējamo termiņu, bet visām personām ir noteikts vienots datu glabāšanas termiņš. |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija, Valsts izglītības un satura centrs, Akadēmiskās informācijas centrs. |
| 4. | Cita informācija | Komentējot Vides aizsardzības un reģionālās attīstības ministrijas 14.02.2020. vēstulē Nr. 1-22/1412 izteikto priekšlikumu:  “Ministru kabineta 2019.gada 25.jūnija noteikumos Nr.276 "Valsts izglītības informācijas sistēmas noteikumi"" 5.5. apakšpunktā norādīts, ka VIIS paredzēta oficiālās statistiskās informācijas operatīvai iegūšanai un apkopošanai. VARAM norāda, ka atbilstoši Informatīvajam ziņojumam par publiskās pārvaldes informācijas sistēmu konceptuālo arhitektūru būtiska ir datu atkalizmantošana, mašīnlasāmība un automatizācija. VARAM norāda, ka ir sācis darbu Latvijas Atvērto datu portāls (turpmāk – ADP, tīmekļvietnes adrese: <https://data.gov.lv>), kur tiek izvietoti visi valsts pārvaldes atvērtie dati. Sevišķi aktuāla VARAM ir šādas statistikas ievākšana un publicēšana:   1. bērnu skaits, kas apmeklē pašvaldības pirmsskolas izglītības iestādes dalījumā pa pašvaldībām; 2. bērnu skaits, kas apmeklē privātās pirmsskolas izglītības iestādes dalījumā pa pašvaldībām, kas tiek finansētas vai līdzfinansētas no pašvaldības puses; 3. bērnu skaits, kas izmanto bērnu uzraudzības pakalpojumus (aukles), kas tiek finansētas vai līdzfinansētas no pašvaldības puses.   Jau šobrīd VARAM regulāri pieprasa šādu informāciju no pašvaldībām, bet pareizāk būtu šādas informācijas apstrādei izmantot jau esošo informācijas sistēmu. Tas samazinās administratīvo slogu. Lūdzu izvērtēt iespēju regulāri publicēt ADP statistiku no VIIS. Attiecīgi arī uzliekot par pienākumu pašvaldībām regulāri ievadīt šādu informāciju VIIS.”,  norādām, ka Izglītības un zinātnes ministrija īsteno Eiropas Reģionālās attīstības fonda darbības programmas "Izaugsme un nodarbinātība" 2.2.1. specifiskā atbalsta mērķa "Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību" 2.2.1.1. pasākuma "Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība"  projekts "VIIS attīstība – izglītības monitoringa sistēma" (saite: <https://www.izm.gov.lv/lv/fondi/es-strukturfondi/izm-istenojamie-projekti/projekts-viis-attistiba-izglitibas-monitoringa-sistema>), kur kā projekta sasniedzamie rezultāti ir datu kopas, kuras tikts sagatavotas VIIS sistēmā un publicētas atvērto datu portālā. Saskaņā ar minētā projekta detalizēto aprakstu paredzēta šādu datu kopu atvēršana:   * Valsts izglītības informācijas sistēmas klasifikatori; * Bērni pirmsskolas izglītības programmās; * Izglītojamie vispārējās pamata un vidējās izglītības programmās; * Izglītojamie profesionālajās izglītības programmās; * Pirmsskolas izglītības programmas; * Pamata un vidējās izglītības programmas; * Profesionālās izglītības programmas; * Akadēmiskais personāls; * Mācībspēki pirmsskolas, pamata, vispārējās izglītības un profesionālās izglītības iestādēs; * Izglītības iestādes; * Izglītojamo sekmes izglītības programmās; * Izglītojamo kavējumi izglītības programmām.   Ņemot vērā minēto norādām, ka pēc minētā projekta pabeigšanas paredzēts publicēt informāciju par kritēriju “bērnu skaits, kas apmeklē pašvaldības pirmsskolas izglītības iestādes dalījumā pa pašvaldībām”. VIIS nebūs pilnas informācijas par kritēriju “bērnu skaits, kas apmeklē privātās pirmsskolas izglītības iestādes dalījumā pa pašvaldībām, kas tiek finansētas vai līdzfinansētas no pašvaldības puses”, jo pašvaldības var piedalīties pedagogu atalgojuma finansēšanā (informācija ir VIIS), var piedalīties līdzfinansējot bērnu uzturēšanas izdevumus u.tml., par ko informācija netiek uzkrāta VIIS.  Attiecībā uz kritēriju “bērnu skaits, kas izmanto bērnu uzraudzības pakalpojumus (aukles), kas tiek finansētas vai līdzfinansētas no pašvaldības puses” VIIS netiek uzkrāta informācija, cik bērni izmanto šo pakalpojumu un noteikumu projekts šādas informācijas uzkrāšanu neparedz. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Studējošie, kredītiestādes un sabiedrība “Altum”, Studiju un zinātnes administrācija, personas, kuras veic ārvalstīs iegūtās izglītības dokumentu atzīšanu Latvijā, augstākās izglītības iestādes, attiecībā uz datiem, kas tiek apstrādāti sistēmā – pedagogi, izglītojamie, akadēmiskais personāls. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs nemainās, noteikumu projekts maina informācijas iesniegšanas veidu izglītības iestādēm, aizstājot informācijas iesniegšanu, to nosūtot Akadēmiskās informācijas centram uz elektronisko pastu vai iesniedzot klātienē, ar informācijas iesniegšanu VIIS.  Attiecībā uz pienākumu izglītības iestādēm sniegt datus par personām, kam nepieciešama ārvalstīs izsniegto izglītības dokumentu atzīšana Latvijā, šāds pienākums izglītības iestādēm izriet no spēkā esošajām Izglītības likuma normām. Izglītības likuma 11.1 panta pirmajā daļā ir noteikts, ka ārvalstīs izsniegto izglītības dokumentu, kā arī ārvalstīs iegūtos akadēmiskos grādus apliecinošu dokumentu ekspertīze tiek veikta, pamatojoties uz izglītības dokumentu vai akadēmiskos grādus apliecinošo dokumentu īpašnieka, attiecīgo izglītības iestāžu, valsts institūciju, darba devēju vai profesionālo organizāciju iesniegumu.  Savukārt 11.1 panta viens prim daļā nosaka, ka 11.1 panta pirmajā daļā minētajam iesniegumam pievieno normatīvajos aktos noteiktajā kārtībā apliecinātu ārvalstī izsniegtā izglītības dokumenta vai ārvalstī iegūto akadēmisko grādu apliecinošā dokumenta kopiju, personu apliecinoša dokumenta kopiju un šo dokumentu tulkojumus latviešu valodā vai kādā citā Eiropas Savienības oficiālajā valodā, ja vien šie dokumenti nav sastādīti kādā no minētajām valodām. Tādējādi noteikumu projekts precizē tikai informācijas iesniegšanas veidu, bet neparedz papildus datu sniegšanu. Kā arī saskaņā ar likumprojekta “Grozījumi Izglītības likumā” (21/Lp13) anotāciju reģistra izveide par ārvalstīs izsniegtajiem izglītības dokumentiem neskar administratīvā sloga izmaiņas, jo attiecīgā likumprojekta anotācijā norādīts, ka likumprojekts šo jomu neskar.  Attiecībā uz administratīvo slogu par informācijas ievadi par datortehniku, sniegts skaidrojums anotācijas I. sadaļas 2. punktā, kā arī atlikts statistikas par izglītības iestāžu nodrošinājumu ar datortehniku un telpām ievadīšanas termiņš līdz 2020. gada 1. septembrim (normatīvā regulējuma stāšanās spēkā laiks), līdz kuram Izglītības un zinātnes ministrija virzīs izskatīšanai grozījumus Ministru kabineta 2019. gada 10. decembra noteikumos Nr.599 “Noteikumi par oficiālās statistikas veidlapu paraugiem izglītības jomā”, attiecīgi samazinot ievadāmās informācijas apjomu.  Attiecībā uz datu ievades termiņa samazinājumu administratīvais slogs izglītības iestādēm nemainās, jo VIIS ir pieejamas tīmekļa pakalpes automātiskai datu apmaiņai starp augstākās izglītības iestāžu informācijas sistēmām un VIIS, kas tika izstrādātas Eiropas Reģionālās attīstības fonda darbības programmas "Infrastruktūra un pakalpojumi" papildinājuma 3.2.2.1.1. apakšaktivitātes "Informācijas sistēmu un elektronisko pakalpojumu attīstība" projekta "Valsts izglītības informācijas sistēmas (VIIS) attīstība” ietvaros. Dokumentācija par attiecīgo risinājumu ir pieejama Izglītības un zinātnes ministrijas tīmekļvietnē, saite: <https://www.izm.gov.lv/lv/nozares/izglitiba/valsts-izglitibas-informacijas-sistema> . Augstākās izglītības iestādēm ir iespēja samazināt administratīvo slogu datu nodošanu uz VIIS automatizējot. Datu nodošanas automatizācija ietver arī risinājumu, ka papildinot datu kopu ar jauniem datiem administratīvais slogs nemainās, jo process ir automātisks un nav nepieciešama cilvēkresursu iesaiste datu sagatavošanā.  Gadījumā, ja augstākās izglītības iestāde datus studējošo un absolventu reģistrā ievada manuāli, tad administratīvais slogs arī nemainās, jo par vienām un tām pašām izmaiņām nav nepieciešams datus ievadīt atkārtoti, pēc mēneša. Attiecībā datiem, kas saistīti ar studējošo kreditēšanu izglītības iestādes jau tagad iesniedza informāciju Studiju un zinātnes administrācijai, to nosūtot elektroniski par studiju maksas apmēru, saskaņā ar noteikumu projektā ietverto regulējumu tiek paredzēta datu iesniegšana arī elektroniski, bet VIIS.  Tāpat arī kredītiestādes, kas izsniedza studiju un studējošo kredītus līdz šim elektroniski (izmantojot elektronisko pastu) iesniedza informāciju Studiju un zinātnes administrācijai par studējošajam veiktajām izmaksām. Arī kredītiestādēm tiks nodrošināts risinājums automātiskai datu apmaiņai starp kredītiestāžu informācijas sistēmām un VIIS. |
| 3. | Administratīvo izmaksu monetārs novērtējums | Nav finansiālas ietekmes. |
| 4. | Atbilstības izmaksu monetārs novērtējums | Nav finansiālas ietekmes. |
| 5. | Cita informācija | Nav. |

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | | | | | | |
| Rādītāji | 2020 | | Turpmākie trīs gadi (*euro*) | | | | | | | |
|  |  |  | 2021 | | | 2022 | | | 2023 | |
|  | saskaņā ar valsts budžetu kārtējam gadam | izmaiņas kārtējā gadā salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | saskaņā ar vidēja termiņa budžeta ietvaru | | izmaiņas, salīdzinot ar vidēja termiņa budžeta ietvaru 2022. gadam | izmaiņas, salīdzinot ar vidēja termiņa budžeta ietvaru 2022. gadam | |
| 1 | 2 | 3 | 4 | 5 | 6 | | 7 | 8 | |
| 1. Budžeta ieņēmumi | 0 | 0 | 0 | 0 | 0 | | 0 | 0 | |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | | 0 | 0 | |
| 1.2. valsts speciālais budžets | 0 | 0 | 0 | 0 | 0 | | 0 | 0 | |
| 1.3. pašvaldību budžets | 0 | 0 | 0 | 0 | 0 | | 0 | 0 | |
| 2. Budžeta izdevumi | 0 | 0 | 0 | 0 | 0 | | 0 | 0 | |
| 2.1. valsts pamatbudžets | 0 | 0 | 0 | 0 | 0 | | 0 | 0 | |
| 2.2. valsts speciālais budžets | 0 | 0 | 0 | 0 | 0 | | 0 | 0 | |
| 2.3. pašvaldību budžets | 0 | 0 | 0 | 0 | 0 | | 0 | 0 | |
| 3. Finansiālā ietekme | 0 | 0 | 0 | 0 | 0 | | 0 | 0 | |
| 3.1. valsts pamatbudžets | 0 | 0 | 0 | 0 | 0 | | 0 | 0 | |
| 3.2. speciālais budžets | 0 | 0 | 0 | 0 | 0 | | 0 | 0 | |
| 3.3. pašvaldību budžets | 0 | 0 | 0 | 0 | 0 | | 0 | 0 | |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 0 | 0 | | 0 | 0 | |
| 5. Precizēta finansiālā ietekme | 0 | 0 | 0 | 0 | 0 | | 0 | 0 | |
| 5.1. valsts pamatbudžets | 0 | 0 | 0 | 0 | 0 | | 0 | 0 | |
| 5.2. speciālais budžets | 0 | 0 | 0 | 0 | 0 | | 0 | 0 | |
| 5.3. pašvaldību budžets | 0 | 0 | 0 | 0 | 0 | | 0 | 0 | |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | VIIS pilnveidojumi attiecībā uz Ārvalstīs izsniegto izglītības dokumentu reģistru, izglītojamo vērtējumu un kavējumu ievadi un studējošo kreditēšanu, tiks veikti ikgadējā budžeta ietvaros un tādējādi attiecībā pret plānoto nerada papildu ietekmi uz budžetu. VIIS uzturēšanas izdevumi noteikumu projektā paredzēto aktivitāšu dēļ nemainās. VIIS uzturēšanu Izglītības un zinātnes ministrija nodrošina izmantojot budžeta programmas 07.00.00 “Informācijas un komunikāciju tehnoloģiju uzturēšana un attīstība” līdzekļus. | | | | | | | | | | |
| 6.1. detalizēts ieņēmumu aprēķins | Izmaksas, kas saistītas ar VIIS pilnveidojumiem Ārvalstīs izsniegto izglītības dokumentu reģistra izveidei novērtētas līdz 45 000 EUR apjomā (bez PVN). Šīs izmaksas ietver personu un izglītības dokumentu reģistrācijas formu izveidi, funkcionalitātes izveidi Akadēmiskās informācijas centram iesniegto dokumentu apstrādei un automātiskas lietotāju apziņošanas sistēmas izveidi, Akadēmiskās informācijas centra izziņas sagatavošanu, iekļaujot izziņā sistēmā ievadītos datus, lietotāju tiesību pārvaldību. Minētās funkcionalitātes izstrādes darbietilpība novērtēta kā aptuveni 1300 stundas, kur vienas stundas izmaksas saskaņā ar līgumu, kas noslēgts starp Izglītības un zinātnes ministriju un SIA “iSoft Solutions”, ir 34,45 EUR bez PVN. | | | | | | | | | | |
| 6.2. detalizēts izdevumu aprēķins | Izmaksas VIIS pilnveidojumiem saistībā ar studējošo kreditēšanu novērtētas līdz 50 000 EUR apjomā (bez PVN), šīs izmaksas sastāda jauna statusa ieviešana no doktorantūras programmām eksmatrikulēto studējošo ievadei sistēmā, jaunu lauku izveide studiju maksas ievadei sistēmā un šo datu lauku integrācija datu apmaiņas risinājumā, tīmekļa pakalpņu izstrāde datu apmaiņai ar kredītiestādēm (gan datu saņemšanai, gan datu nodošanai), statistikas pārskata (atskaites) ģenerēšanas funkcionalitāte. Visu minēto kredītiestāžu funkcionalitāšu izstrādes darbietilpība novērtēta kā aptuveni 1450 stundas, kur vienas stundas izmaksas saskaņā ar līgumu, kas noslēgts starp Izglītības un zinātnes ministriju un SIA “iSoft Solutions”, ir 34,45 EUR bez PVN. | | | | | | | | | | |
| 7. Amata vietu skaita izmaiņas | Amata vietu skaits nemainās. | | | | | | | | | | |
| 8. Cita informācija | Nav. | | | | | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Noteikumu projekts saistīts ar šādiem tiesību aktu projektiem:  1) Ministru kabineta noteikumu projektu “Grozījumi Ministru kabineta 2006. gada 10. oktobra noteikumos Nr. 846 "Noteikumi par prasībām, kritērijiem un kārtību uzņemšanai studiju programmās" (noteikumu projekts izsludināts Valsts sekretāru sanāksmē 2020. gada 30. janvārī, prot. Nr. 5, 10.§ ,VSS-61) attiecībā informāciju par Ārvalstīs izsniegto izglītības dokumentu datu nodošanu augstākās izglītības iestādēm;  2) Izglītības uz zinātnes ministrijas izstrādāto Ministru kabineta noteikumu projektu “Studiju un studējošo kreditēšanas noteikumi” (noteikumu projekts izsludināts Valsts sekretāru sanāksmē 2020. gada 30. janvārī, prot. Nr. 5, 11.§ ,VSS-62) attiecībā uz datu par studējošo datu apmaiņu ar kredītiestādēm un datu par studiju maksu ievadi VIIS. Noteikumu projekts izskatīts ministru kabinetā un stājies spēkā - Ministru kabineta 2021. gada 21. aprīļa noteikumiem Nr. 231 “Noteikumi par studiju un studējošo kreditēšanu studijām Latvijā no kredītiestāžu līdzekļiem, kas ir garantēti no valsts budžeta līdzekļiem”.  3) Izglītības kvalitātes valsts dienesta izstrādāto Ministru kabineta noteikumu projektu “Grozījumi Ministru kabineta 2015. gada 14. jūlija noteikumos Nr. 397 “Izglītības iestāžu un citu Izglītības likumā noteikto institūciju reģistrācijas kārtība” (noteikumu projekts vēl nav izsludināts Valsts sekretāru sanāksmē), bet minētais projekts paredz no Ministru kabineta 2015. gada 14. jūlija noteikumiem Nr. 397 svītrot 15. punktu.  4) Ministru kabineta 2019. gada 10. decembra noteikumos Nr. 599 "Noteikumi par oficiālās statistikas veidlapu paraugiem izglītības jomā". Atbilstoši noteikumu projektam pievienotajam Ministru kabineta protokollēmuma projektam tiks veikti grozījumi šajos noteikumos, no oficiālās statistikas veidlapu paraugiem svītrojot rādītājus par datortehniku izglītības iestādē un par telpu platību. |
| 2. | Atbildīgā institūcija | Izglītības un zinātnes ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts pirms izsludināšanas Valsts sekretāru sanāksmē publicēts Izglītības un zinātnes ministrijas mājas lapā. Saite:  <https://izm.gov.lv/lv/sabiedribas-lidzdaliba/sabiedriskajai-apspriesanai-nodotie-normativo-aktu-projekti/3855-grozijumi-mk-2019-gada-25-junija-noteikumos-un-2006-gada-10-oktobra-noteikumos-nr-846>  Pēc noteikumu projekta izskatīšanas ministru kabinetā izglītības iestādēm tiks sagatavota informatīva vēstule par izmaiņām normatīvajā regulējumā. |
| 2. | Sabiedrības līdzdalība projekta izstrādē | Priekšlikumi vai iebildumi nav saņemti. |
| 3. | Sabiedrības līdzdalības rezultāti | Nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministrija, Akadēmiskās informācijas centrs, izglītības iestādes un to dibinātāji, sabiedrība “Altum”, kredītiestādes, Izglītības kvalitātes valsts dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunu institūciju izveide, esošu institūciju likvidācija vai reorganizācija nav nepieciešama.  Noteikumu projekta izpilde tiks īstenota esošo cilvēkresursu ietvaros. |
| 3. | Cita informācija | Nav. |

Izglītības un zinātnes ministre Ilga Šuplinska

Vīza: Līga Lejiņa

K.Veldre, 67047857;

Kaspars.Veldre@izm.gov.lv